《竹炉山房歌叠惠泉烹竹垆韵》
清代·弘历

山下出泉易所闻，八功德品梵帙分。同归殊途何思虑，辞多应始躁者群。

知然乃复辨甲乙，笑予未足称绝尘。前年揽景法云寺，无暇翻彼贝叶文。

右廊展转入茶室，古梅对我吹幽芬。竹鼎小试烹玉乳，腾声四百年以陈。

画图诗咏萃四卷，前呼后唱情弥敦。仿制筠垆忽已得，底须较量传火薪。

灵泉第一况在迩，无劳水递驰纷纷。山房两间取素朴，土阶茅茨匪所云。

弥月望雨未游历，雨足散闷一览权。绠汲聊尔事煮瀹，惠山清供宛意存。

品题昔已略於近，点缀今乃增其新。增兮略兮胥远道，促旋清跸延席珍。

促旋清跸延席珍，我岂高閒啜茗人。